Indulgències concedides a favor de Gaspar de Llupià, cavaller, Margarida Llupià, Lluís de Centelles i altres personatges de Barcelona.
Data: 1450-1518, suport: pergamí, mitjà: tinta, tipografia: lletra carolina, idioma: llatí.
El document d'aquest mes és el reconeixement de la concessió d'unes indulgències papals a favor de diversos personatges de la ciutat de Barcelona, entre ells, el cavaller Gaspar de Llupià i Guillem de Centelles, baró de Torralbes.
Un pergamí amb decoració renaixentista datat entre el 1450 i el 1518.
En que consistien les indulgències?
Durant l'edat mitjana i principis de l'època moderna, l'Església podia atorgar el perdó dels pecats i de penes temporals amb el cobrament de diners i béns o les accions de fe.
Posteriorment, aquestes concessions també van derivar en favors que l'Església feia sobre peticions diverses.
L'abús en l'atorgament d'indulgències papals va ser un dels motius pels quals el 1517 Martí Luter, a través de les seves Tesis de Wittenberg, va iniciar la Reforma Protestant.
Aquest document que mostrem presenta justament les parts diplomàtiques essencials que solien realitzar-se durant el segle XV, i per tant, s'inicia amb una invocació verbal que diu: Beatissimi Pater, seguida d'una salutació cordial, identificable amb la paraula llatina Gratiarum Saluti.
Tot seguit és procedeix a la menció dels diversos receptors, que són citats al document.
Cada personatge ve acompanyat del seu càrrec, la seva titulació o la situació familiar de la qual és vol fer constància en la concessió.
Si ens fixem en el primer nom que apareix, veiem que ve caracteritzat per la seva condició: Gasparius de Lupia, militus (Gaspar de Llupià, cavaller).
Entre tots els antropònims que es mencionen en el document, tres és repeteixen amb major freqüència: Llupià, Gualbes i Centelles.
Aquests tres cognoms pertanyen a llinatges de famílies de la petita noblesa de Catalunya.
El ja mencionat Gaspar de Llupià, mort a Barcelona el 1518, sembla que va ser nomenat ambaixador al servei del duc de Borgonya.
Ambdós van lluitar contra el rei de França l'any 1477.
A més, la família Llupià, de llinatge noble rossellonès, va entroncar amb la família Gualbes, mitjançant el matrimoni de Gaspar de Llupià amb Constança de Gualbes.
De fet, si ens fixem a la part inferior central del document, és pot apreciar aquesta unió a través de l'escut heràldic que hi és dibuixat: al camp esquerra trobaríem la creu característica del blasó dels Llupià, mentre que les ones blaves situades al camp dret, pertanyen a la família Gualbes.
La tercera família correspon als Centelles.
Eren els detentors de les baronies de Torralbes, Llombai i Centelles i, gràcies a la unió amb els Carròs, van heretar també el comtat de Quirra, a Sardenya.
Després del receptor o receptors, el document exposa el motiu de l'acció jurídica, la descripció de les circumstàncies que l'han provocat i les disposicions a realitzar.
Aquestes corresponen, per exemple, a la concessió de menjar ous i làctics en temps de prohibició o al permís de rebre els sagraments durant un interdicte.
Abans de finalitzar la part escrita, hi trobem l'enunciació de les indulgències o clàusules que basteixen la fortalesa jurídica i, després, la corroboració, que garanteix el contingut a través de la fórmula: non obstantibus, constitutionibus et ordinationibus aplica de Cancellarie (no obstant, constituïm i ordenem l'aplicació de Cancelleria).
Per acabar, trobem el nom del rogatari (a la part inferior dreta del document).
Aquesta persona és B. Serra, que s'encarrega de validar les indulgències a favor de les persones il·lustres destinatàries i mencionades en el text.
Formalment, els marges del document estan decorats amb orles amb motius florals i animals, el blasó del Papa Lleó X, l'escut d'armes de l'Imperi Austríac i les figures d'una Santa Faç de Jesús i els sants Pere i Pau.
El document forma part de l'Arxiu de la Família Desvalls, un conjunt documental nobiliari molt rellevant conservat a l'Arxiu Nacional de Catalunya.
L'abús de concessions d'indulgències com aquestes, va propiciar la Reforma Protestant